ตลาดหุ้นยุโรปปิดบวกจากแรงซื้อเก็งกำไร
ตลาดหุ้นยุโรปปิดบวกเมื่อคืนนี้ (21 ก.ย.) เพราะได้แรงหนุนจากการที่นักลงทุนเข้าช้อนซื้อเก็งกำไร หลังจากตลาดร่วงลงติดต่อกัน 2 วันทำการก่อนหน้านี้ ขณะที่นักลงทุนจับตาดูการประชุมของธนาคารกลางยุโรป (ECB) ในการประชุมเดือนหน้า หลังจากมีกระแสคาดการณ์ว่า ECB อาจจะใช้มาตรการกระตุ้นเศรษฐกิจ 
22 ก.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 0.9% ปิด (21 ก.ย.) ที่ 357.83 จุด, ดัชนี CAC-40 ตลาดหุ้นฝรั่งเศสปิดที่ 4,585.50 จุด เพิ่มขึ้น 49.65 จุด หรือ +1.09%, ดัชนี DAX ตลาดหุ้นเยอรมันปิดที่ 9,948.51 จุด เพิ่มขึ้น 32.35 จุด หรือ +0.33% และดัชนี FTSE 100 ตลาดหุ้นลอนดอนปิดที่ 6,108.71 จุด เพิ่มขึ้น 4.60 จุด หรือ +0.08%
นักลงทุนเข้าช้อนซื้อเก็งกำไรหลังจากตลาดหุ้นยุโรปร่วงลงติดต่อกัน 2 วันทำการก่อนหน้านี้ อันเป็นผลมาจากความวิตกกังวลเกี่ยวกับการชะลอตัวของเศรษฐกิจโลก หลังจากธนาคารกลางสหรัฐ (FED) มีมติคงอัตราดอกเบี้ยที่ระดับต่ำในการประชุมครั้งล่าสุด เนื่องจากความไม่แน่นอนของตลาดการเงินและเศรษฐกิจทั่วโลก
หุ้น LEG Immobilien AG พุ่งขึ้น 5.9% หลังจากได้รับข้อเสนอซื้อกิจการจากบริษัท Deutsche Wohnen AG ส่วนหุ้นไชร์ ในกลุ่มเวชภัณฑ์ พุ่งขึ้น 1.1% ขณะที่นักลงทุนจับตาดูการประชุมของ ECB ในเดือนหน้า หลังจากนายปีเตอร์ แพรต หัวหน้านักวิเคราะห์ของ ECB กล่าวว่า ECB พร้อมที่จะปรับโครงการซื้อพันธบัตรวงเงินกว่า 1 ล้านล้านยูโร โดยอาจมีการซื้อพันธบัตรยาวนานกว่าที่กำหนดไว้ หากเศรษฐกิจยังคงประสบความผันผวน
ทั้งนี้ มีการคาดการณ์ว่า สหรัฐมีแนวโน้มปรับขึ้นอัตราดอกเบี้ยในอนาคต ขณะที่ยูโรโซนมีแนวโน้มใช้นโยบายผ่อนคลายทางการเงินต่อไปเพื่อกระตุ้นเศรษฐกิจที่อ่อนแอ